钦定古今图书集成/明伦汇编/皇极典/第174卷 > 册府元龟 > 《上应天神龙皇帝册文》唐·李峤
## 钦定古今图书集成/明伦汇编/皇极典/第174卷 > 册府元龟 > 《上应天神龙皇帝册文》唐·李峤

“维神龙三年岁次丁未九月丙寅朔五日庚子，具官
某及文武群官等，谨昧死再拜稽首奉册言：‘爰是厥
初，肇兴司牧，皇矣无极，蒸哉察道。莫不因时适变，改
物殊徽。推五运而陟崇高，步三微而膺历数。天地人
皇之立称，始别洪荒；唐虞夏帝之君尊，渐详文质。姬
水以推轮发号，烈山以斲耒增名。然后仁被德宣，功

垂统御箓，截海披图，承四业之休光，握三灵之宝契。
虞舜蒸蒸之德，永锡群方；周文翼翼之心，其凝庶绩。
驱齐民于仁寿，致雅俗于醇浓。六府咸修，五兵不用。
航海梯山之客，奉贽输琛；耕田凿井’”之夫，击壤鼓腹，
中外静谧，表里雍熙。而孽子滔天，乱臣干纪，谋同触
瑟，祸剧弄兵。不虞之灾，忽生于肘腋；无象之鉴，独愤
于神祗。于时凶竖逼楼，圣君凭槛。威灵下济，觉封豕
之周惶；丑逆上瞻，见神龙之傅翼。宝仗似亿千之卫，
天威成丈六之容。众瑞俱临，群祅大骇。尽迷方而失
据，咸丧气而亡精。顾盼而斩馘轝尸，指挥而冰销雾
廓。虽复草为兵甲，秦师惊蒋帝之神；树作幡幢，释主
麾魔王之众。蛇躯之变娲后，蛟影之随汉高，未足以
匹此奇征。方斯伟应，是非冥符幽赞，虑感潜通，何以
承波若之护持，享高明之福助？昔者伏牛之主，是曰
牺皇；名鸟之君，仍题《凤纪》。法身用马鸣成道，上士以
龙德为仙。敢托元符，爰咨故实，谨上尊号曰“应天神
龙皇帝。”鸿猷载肇，昌历惟新，庶以仰顺乾心，俯从人
欲。天长地久，更隆四大之尊名；玉振金声，恒为百王
之称首。盛矣美矣，皇哉唐哉！臣某等诚欢诚喜，顿首
顿首，死罪死罪，再拜以闻。